ตั้งงบรัฐวิสาหกิจ3.19แสนล.
สภาพัฒน์ฝันกำไรปีละ9.4หมื่นล้านคลังวิ่งหาเงินกู้สร้างรถไฟฟ้า4หมื่นล.
27 ก.ย. 2554

สภาพัฒน์ฝันกำไรปีละ9.4หมื่นล้านคลังวิ่งหาเงินกู้สร้างรถไฟฟ้า4หมื่นล.
ชง ครม.อนุมัติงบลงทุนรัฐวิสาหกิจ ปี 2555 วงเงินลงทุน 3.19 แสนล้านบาท ตั้งเป้ากำไรปีละ 9.43 หมื่นล้าน พร้อมเปิดทาง รฟม. กู้ 3.7 หมื่นล้าน
การประชุมคณะรัฐมนตรี (ครม.) วันที่ 27 ก.ย.นี้ สำนักงานคณะกรรมการพัฒนาการเศรษฐกิจและสังคมแห่งชาติ (สศช.) จะเสนอให้ ครม.พิจารณากรอบและงบประมาณของรัฐวิสาหกิจทั้ง 54 แห่ง ประจำปีงบประมาณ 2555 วงเงินดำเนินการรวม 6.13 แสนล้านบาท และตั้งวงเงินเบิกจ่ายลงทุน 3.19 แสนล้านบาท 
งบดำเนินการดังกล่าว รัฐวิสาหกิจต่างๆ จะนำไปลงทุนในโครงการต่อเนื่องที่ได้รับการอนุมัติไปแล้ว และภารกิจปกติ 5.53 แสนล้านบาท มีวงเงินเบิกจ่ายลงทุน 2.59 แสนล้านบาท ส่วนการลงทุนที่ขอเพิ่มระหว่างปี มีวงเงินดำเนินการและเงินลงทุน 6 หมื่นล้านบาท
สศช.ยังเสนอตัวเลขประมาณการแนวโน้มการดำเนินการของรัฐวิสาหกิจในช่วงปี 2556-2558 ว่า ผลประกอบการจะมีกำไรสุทธิรวม 2.83 แสนล้านบาท เฉลี่ยประมาณปีละ 9.43 หมื่นล้านบาท และการเบิกจ่ายลงทุนรวม 1.1 ล้านล้านบาท เฉลี่ยปีละ 3.66 แสนล้านบาท 
ขณะที่กระทรวงการคลัง จะเสนอ ครม.ให้กระทรวงการคลังจัดหาเงินกู้ในประเทศ เพื่อนำมาปล่อยเงินกู้ให้การรถไฟฟ้าขนส่งมวลชนแห่งประเทศไทย (รฟม.) เพื่อเป็นค่าใช้จ่ายสำหรับการก่อสร้างโครงการรถไฟฟ้าสายสีเขียวเข้ม ช่วงหมอชิต-สะพานใหม่ ในวงเงิน 1.93 หมื่นล้านบาท และช่วงแบริ่ง-สมุทรปราการ วงเงิน 1.78 หมื่นล้านบาท รวมวงเงิน 3.72 หมื่นล้านบาท 
นอกจากนี้ ยังขออนุมัติ ครม.ให้ บริษัท รถไฟฟ้า ร.ฟ.ท. กู้เงินในประเทศเพื่อนำมาใช้เป็นเงินหมุนเวียนในการดำเนินการในโครงการแอร์พอร์ตลิงก์วงเงิน 1,860 ล้านบาท โดยกระทรวงการคลังเป็นผู้ค้ำประกัน 
กระทรวงการคลังยังเสนอให้ ครม.รับทราบกรณีที่รัฐบาลมีนโยบายให้จัดเก็บค่าโดยสาร 20 บาทตลอดสาย ในส่วนของ City Line ซึ่งทำให้กำไรก่อนหักดอกเบี้ย ภาษี และค่าเสื่อมราคาติดลบเพิ่มขึ้นตั้งแต่ปี 2555-2562 แต่จะเริ่มเป็นบวกในปี 2563 ซึ่งเมื่อรวมกับภาระการชำระเงินลงทุนในการจัดหาขบวนรถไฟฟ้าเพิ่มเติม ทำให้บริษัท รถไฟฟ้า ร.ฟ.ท. ขาดสภาพคล่องรวม 2,983 ล้านบาท
กระทรวงการคลังยังเสนอ ครม.ให้ความเห็นชอบการรับเงินอุดหนุนทางการเงินประจำปี 2555 แก่การรถไฟแห่งประเทศไทย (ร.ฟ.ท.) 2,350 ล้านบาท และองค์การขนส่งมวลชนกรุงเทพ 1,263 ล้านบาท